Antalya
Store norske leksikon,Geografi,Verdens geografi,Asia,Tyrkias geografi
Antalya er en by på Tyrkias sørkyst, innerst i Antalyabukta. Byen har 758 182 innbyggere (2020) og er landets største by ved Middelhavet.
Næringsliv og transport I området rundt byen produseres det sitrusfrukter, oliven, bananer og bomull. I havnen er det mindre skipsverft for bygging av lystfartøy. Antalya er det viktigste turistsenteret på den tyrkiske middelhavskysten. 13,4 millioner turister besøkte byen i 2018. Det er en internasjonal flyplass 13 kilometer sør for byen. Kultur og utdanning I Antalya er det et arkeologisk museum og et museum viet byens historie og tradisjoner. Den gamle bydelen, som ligger på toppen av en høyde ovenfor havnen, er omgitt av festningsmurer fra romersk, bysantinsk og osmansk tid. Hidirlik-tårnet ble bygd i det det andre århundre. Yivlimiunare-moskeen ble bygd i 1230 og ombygd i 1373. Moskeens minaret er 38 meter. Det er fem universiteter i byen. Historikk Antalya ble grunnlagt av kong Attalos 2 omkring 150 fvt. Oldtidens Attaleia var et viktig bysantisk feste i middelalderen. Byen ble erobret av seldsjukkene i 1207 og var osmansk fra slutten av 1400-tallet. Antalya ble okkupert av italienske tropper i 1919–1921. Norge i Antalya Det er et honorært norsk konsulat i Antalya. Les mer i Store norske leksikon Tyrkias geografi Tyrkias historie Økonomi og næringsliv i Tyrkia